钦定古今图书集成/理学汇编/学行典/第260卷 > 周燮
## 钦定古今图书集成/理学汇编/学行典/第260卷 > 周燮

按《后汉书周燮传》：“燮字彦祖，汝南安城人，法曹掾燕
之后也。燮生而钦颐折额，丑状骇人，其母欲弃之，其
父不听，曰：‘吾闻贤圣多有异貌，兴我宗者，乃此儿也’。
于是养之。始在髫鬌而知廉让。十岁就学，能通《诗》《论》。
及长，专精《礼》《易》，不读非圣之书，不修贺问之好。有先
人草庐，结于冈畔，下有陂田，常肆勤以自给，非身所”
耕渔，则不食也。乡党宗族希得见者，举孝廉、贤良方
正特征，皆以疾辞。延光二年，安帝以元𫄸羔币聘燮
及南阳、冯良二郡，各遣丞掾致礼宗族，更劝之曰：“夫
修德立行，所以为国。自先世以来，勋宠相承，君独何
为守东冈之陂乎？”燮曰：“吾既不能隐处巢穴，追绮季
之迹，而犹显然不远父母之国，斯固以滑泥扬波，同
其流矣。夫修道者度其时而动，动而不时，焉得亨乎！”
因自载到颍川阳城，遣生送敬，遂辞疾而归。良亦载
病到近县，送礼而还。诏书告二郡，岁以羊酒养病。